蔡天啟作中興碑詩且邀同賦
作者：王銍
朝代：宋

paragraphs: 一日屠戮三庶人，天理已盡殺氣昏。
青宮惴惴二十載，免禍自求黄屋尊。
忠臣開除兩京路，未知日月雙懸處。
歸來祈哀語可憐，今日貴作天子父。
瀟湘江邊鑱穹碑，煙雲相連愁九疑。
湖南萬古長嗟地，剩與屈賈添餘悲。
雄文漫郎來作吏，正色顔公謁西內。
兩賢憤托金石堅，莫求此碑求此意。
休闖九閽訴帝傍，莫化杜鵑啼故鄉。
磨崖難摧幽恨長，水流不盡山蒼蒼。